Video: Man sterf in wilde skietery in RandburgWAARSKUWING: Die beeldmateriaal is grafies van aard en kan sensitiewe kykers ontstel. ‘n Skermskoot uit die video. ŉ Man is dood ná ŉ wilde skietgeveg naby MultiChoice se hoofkantoor in Randburg, Johannesburg. Kapt. Mavela Masondo, woordvoerder van die polisie, het gesê minstens vyf verdagtes het in drie motors op die toneel aangekom en op ŉ geldwa toegeslaan. ŉ Skietgeveg het tussen die rowers en geldwagte uitgebreek en een van die verdagtes is gewond. Volgens Masondo het die groep rowers met hul gewonde makker in een van die motors van die toneel gevlug. Beeldmateriaal van die voorval wys hoe die verdagte geskiet word en dan agter die motor aanhardloop voordat hy neerval. Volgens Masondo het sy makkers egter teruggekeer en hom in die motor gelaai. Dié motor is egter later naby die toneel gevind en die gewonde verdagte is in die motor aangetref. Tebogo Magoro, woordvoerder van Netcare911, het gesê by paramedici se aankoms op die toneel was daar talle polisiebeamptes op die toneel sowel as ŉ polisiehelikopter in die lug. Volgens Magoro is ŉ man in sy 30’s noodlottig gewond en op die toneel dood verklaar. Die verdagtes het intussen ŉ ander voertuig gekaap en op die vlug geslaan. Die motor is ook later verlate in Honeydew gevind. Volgens Magoro is die bestuurder van die voertuig wat gekaap is nie tydens die voorval beseer nie. Masondo het gesê die polisie het op twee vuurwapens en ammunisie beslag gelê sowel as al die motors. Die polisie het ŉ grootskaalse soektog begin na die ander verdagtes.